БОГОРОДИЧНИК. 
Каноны Божией Матери на каждый день. 


ВЕЛИКИЙ МОЛЕБНЫЙ КАНОН 


глас 8 
Пресвятей Богородице" 


Песнь 1 


Ирмос: Колесницегонителя фараоня погрузи чудотворяй иногда моисейский 
жезл, крестообразно поразив и разделив море, Израиля же беглеца пешеходца 
спасе, песнь Богови воспевающа. 


Припев: Пресвятая Богородице, спаси нас. 


Скорбных наведения обуревают смиренную мою душу, и напастей 
облацы мое покрывают сердце, Богоневестная: но, Свет рождшая 
Божественный и Превечный, возсияй мне свет радостный. 

От безмерных нуждей и скорбей, и от врагов лютых, и напастей 
житейских, избавлься, Всепречистая, крепкою силою Твоею, воспеваю, 
величаю безмерную Твою милость и еже ко мне Твое утешение. 

Слава: Ныне надеяся, к Твоему прибегох заступлению крепкому, и к 
Твоему покрову вседушно притекох, и колена преклоняю, Владычице, и 
плачу и стеню: не презри мене окаяннаго, христианом прибежище. 

И ныне: Не умолчу вопити яснейше величия Твоя: аще бо не Ты, 
Отроковице, всегда предстояла еси, о мне молящи Сына Твоего, кто бы 
от толикия бури и лютых бед избавил мя? 


Песнь З 


Ирмос: Небеснаго круга Верхотворче, Господи, и Церкве Зиждителю, Ты мене 
утверди в любви Твоей, желаний краю, верных утверждение, Едине 
Человеколюбче. 


Недоумевый от всех, болезненно зову Ти: предвари теплое 
предстательство, и Твою помощь даждь ми, рабу Твоему смиренному и 
окаянному, Твоего заступления ищущему тепле. 

Удивила еси воистинну ныне на мне, Владычице, благодеяния Твоя, 
Отроковице, и милости Твоя. Темже славлю Тя и воспеваю и почитаю 
многое и безмерное смотрение Твое. 

Слава: Буря мя обуревает напастей, Владычице, и скорбных 
треволнения погружают: но предваривши руку ми даждь помощи, 
теплое заступление и предстательство Твое. 

И ныне: Истинную Богородицу исповедую, Владычице, Тя, смерти 
державу потребившую: яко бо оживляющая, от уз адовых к животу 
возвела еси мя, в землю текшаго. 


Песнь 4 


Ирмос: Ты моя крепость, Господи, Ты моя и сила, Ты мой Бог, Ты мое 
радование, не оставль недра Отча и нашу нищету посетив. Тем с пророком 


Творение благочестивейшаго Царя Господина Феодора Дуки Ласкаря 


Аввакумом зову Ти: силе Твоей слава, Человеколюбче. 


И где прочее иное обрящу заступление? Камо прибегну? Где же и 
спасуся? Кую теплую возымам помощницу, скорбьми житейскими и 
бурями, увы, мне колеблему? На Тя Едину уповаю, и дерзаю, и хвалюся, и 
притекаю к покрову Твоему, спаси мя. 

Реку сладкую милости Твоея, богатыми дарми оросившую всеокаянную 
и смиренную душу мою, Всечистая, напастей, и скорбей пещию 
сожженную, величаю, проповедую и притекаю, к покрову Твоему, спаси 
мя. 

Слава: Тя Чистую, Тя Деву и нескверную, Едину имам стену 
необоримую, прибежище, покров крепкий, оружие спасения, не презри 
мене блуднаго, надеждо ненадеемых, немощствующих помоще, 
оскорбляемых радосте и заступление. 

И ныне: Како изрещи Твоя по достоинству возмогу безмерныя 
щедроты, о Владычице, мою всегда душу, люте оскорбляемую, яко воды 
обышедшия? Но о, Твоего промысла и благодеяния, егоже безумно 
окаянный погубих! 


Песнь 5 


Ирмос: Вскую мя отринул еси от лица Твоего, Свете Незаходимый, и покрыла 
мя есть чуждая тьма окаяннаго? Но обрати мя и к свету заповедей Твоих пути 
моя направи, молюся. 


Благодарно вопию Ти: радуйся, Мати Дево. Радуйся, Богоневесто. 
Радуйся, Божественный покрове. Радуйся, оружие и стено нерушимая. 
Радуйся, предстательство и помоще и спасение, иже к Тебе 
притекающим верою. (Дважды) 

Слава: Ненавидящии мя всуе стрелы и мечи и ров уготовиша, и ищут 
всеокаяннаго моего тела исторгнути, и низвести в землю желают: но от 
сих, Чистая, предваривши, спаси мя. 

И ныне: Кий Тебе дар принесу благодарения, за яже насладихся Твоих 
дарований, и Твоея безмерныя благостыни? Темже убо славлю, 
песнословлю, и величаю Твою неизреченную ко мне милость. 


Песнь 6 


Ирмос: Молитву пролию ко Господу, и Тому возвещу печали моя, яко зол 
душа моя исполнися, и живот мой аду приближися, и молюся яко Иона: от тли, 
Боже, возведи мя. 


Облацы скорбных покрыша окаянную мою душу и сердце, и 
помрачение вводят мне, Отроковице: но, рождшая Свет неприступный, 
изжени сия далече дохновением Божественныя молитвы Твоея. 

Утешение в скорбех вем, и недугов Врача Тя знаю, и всесовершенное 
сокрушение смерти, и реку живота неизчерпаемую, и всех сущих в 
напастех скорое и быстрое заступление. 

Слава: Не скрываю глубины Твоея милости, и ток безмерных чудес, и 
источник приснотекущий воистину, яже ко мне милости Твоея, 
Владычице: но всем исповедую, и вопию, и проповедую, и вещаю. 

И ныне: Обыдоша мя житейския бури, яко пчелы сот, Дево, и мое 
содержащия сердце уязвляют стрелы скорбей: но да обрящу Тя 
помощницу, и гонительницу, и избавительницу, Всепречистая. 


Песнь 7 


Ирмос: Отроцы еврейстии в пещи попраша пламень дерзновенно и на росу 
огнь преложиша, вопиюще: благословен еси, Господи Боже, во веки. 


Свет рождшая, Богородице, помраченна мя нощию грехов просвети 
Ты, Света сущи приятелище чистое и непорочное: да любовию Тя 
славлю. 

Покров буди и предстательство, и заступление, и похвала, Дево, 
обнаженну мне ныне всякия помощи, безпомощных сило и надеждо 
ненадеемых. 

Слава: Всею душею и мыслию, и сердцем, и устнами Тя славлю, 
насладився Твоих великих дарований: но, о Твоея благостыни и 
безмерных Твоих чудес! 

И ныне: Виждь милостивым оком Твоим, и посети озлобление, еже 
имам, и лютых напастей и вреда, и бед, и от искушений мя избави 
безмерною милостию Твоею. 


Песнь 8 


Ирмос: На горе святей прославльшася, и в купине огнем Приснодевы 
Моисеови тайну явльшаго, Господа пойте и превозносите во вся веки. 


Благоутробия ради милости Твоея, Дево, не презри, Чистая, 
потопляемаго мене бурею житейских волн: но даждь ми руку помощи, 
утесняему озлобленьми житейскими. 

Обстояния и скорби и нужды обретоша мя Чистая, и напасти 
житейския, и искушения отвсюду мя обыдоша: но предстани ми и 
заступи мя крепким Твоим покровом. 

Слава: В бурях да обрящу Тя пристанище, в печалех радость и 
веселие, и в недузех скорую помощь, и в бедах избавительницу, и 
предстательницу во искушениих. 

И ныне: Радуйся, Престоле огнеобразный Господень. Радуйся, 
Божественная и манноприемная Ручко. Радуйся, златый Светильниче, 
Свеще неугасимая. Радуйся, девам славо и матерем украшение и 
похвало. 


Песнь 9 


Ирмос: Ужасеся о сем Небо, и земли удивишася концы, яко Бог явися 
человеком плотски, и чрево Твое бысть пространнейшее небес. Тем Тя 
Богородицу ангелов и человек чиноначалия величают. 


К кому прибегну иному, Чистая? Где притеку прочее и спасуся? Камо 
иду? Кое же обрящу прибежище? Кое теплое заступление? Кую в 
скорбех помощницу? На Тя Едину уповаю, и о Тебе Единей хвалюся, и к 
Тебе, дерзая, прибегох. 

Несть исчислити возможно величия Твоя Богоневесто, и глубину 
неиспытательну изрещи, паче ума чудес Твоих, совершенных выну, 
любовию Тя чтущим и верою покланяющимся, яко воистинну Бога 
рождшей. 

Слава: В песнех благодарных славословлю, и почитаю безмерную 
милость, и многую силу Твою всем исповедую, и благодеяния Твоя, яже 
истощила еси на мя, проповедую, величаю душею же и сердцем, и 
мыслию, и языком всегда. 

И ныне: Моление мое приими убогое, и плача моего не презри, и слез, 
и стенания: но заступи мя, яко Благая, и прошения исполни: можеши бо 

З 


вся, яко Всемощнаго Владыки Бога Мати, аще возмааеши! токмо моему 
окаянному смирению. 


1 Склонишься. 


